Broj: 711-I-747-M-133/22-02-19

Zagreb, 09. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Damira Martinovića, direktora trgovačkog društva Vodovod i odvodnja d.o.o., za davanjem mišljenja Povjerenstva**,na 163. sjednici održanoj dana 09. ožujka 2022.g. daje sljedeće:

**MIŠLJENJE**

1. **Sukladno članku 7. točki d.) ZSSI-a obvezniku Damiru Martinoviću, direktoru trgovačkog društva Vodovod i odvodnja d.o.o., zabranjeno je uz plaću za obnašanja navedene dužnosti primiti dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonove, financiranje sistematskog pregleda, financiranje poslijediplomskih studija od strane tijela u kojem obnašaju dužnost kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.**
2. **Sukladno odredbama ZSSI-a nema zapreke da obveznik Damir Martinović, direktor trgovačkog društva Vodovod i odvodnja d.o.o., uz plaću primi dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, naknade troškova smještaja u svezi s radnim odnosom (režijski troškovi, najamnina), koristi službeno vozilo, računalo i mobitel, plaćanje premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti, potporu za novorođenče, potporu za slučaj smrti člana uže obitelji, potporu zbog invalidnosti radnika, potporu za slučaj smrti radnika, potporu zbog neprekidnog bolovanja, otpremninu zbog odlaska u mirovinu, otpremninu zbog prestanka radnog odnosa, otpremninu zbog ozljede na radu ili profesionalne bolesti, povećanje osnovice plaće za navršene godine radnog staža, te plaćanje edukacija povezanih s obnašanjem javne dužnosti, odnosno u svrhu stjecanja određenih certifikata ili potvrda koji su pretpostavka za obavljanje određenih poslova u tijelu javne vlasti budući da navedeni primici ne predstavlja dodatnu naknadu za obnašanje javne dužnosti čiji bi primitak bio suprotan članku 7. točki d) Zakona.**

 Obrazloženje

Zahtjev za davanjem mišljenja Povjerenstva podnio je obveznik Damir Martinović, direktor trgovačkog društva Vodovod i odvodnja d.o.o. U Povjerenstvu zahtjev je zaprimljen 07. ožujka 2022. pod poslovnim brojem 711-U-3436-M-133/22-01-4, povodom kojeg se vodi predmet broj M-133/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a.

Uvidom u sudski registar Trgovačkog suda u Zadru, Stalna služba Šibenik, utvrđeno je da je pod brojem MBS: 060035446 upisano trgovačko društvo Vodovod i odvodnja d.o.o. čiji su osnivači Grad Šibenik, Grad Drniš, Općina Primošten, Grad Skradin, Općina Tisno, Grad Vodice, Općina Unešić, Općina Primorski Dolac, Općina Prgomet, Općina Lećevica, Općina Rogoznica, Općina Pirovac, Općina Stankovci, Općina Bilice, Općina Kistanje, Općina Tribunj, Općina Marina i Općina Murter-Kornati. Kao osoba ovlaštena za zastupanje društva upisan je Damir Martinović koji kao član uprave i direktor zastupa trgovačko društvo pojedinačno i samostalno.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je trgovačko društvo Vodovod i odvodnja d.o.o. sa sjedištem u Šibeniku u vlasništvu 18 općina i gradova, te kao takvo obavlja poslove Isporučitelja vodne usluge na svom uslužnom području. Nadalje, obveznik navodi da je stupanjem na snagu Zakona o sprječavanju sukoba interesa ( NN 143/12 ) član uprave odnosno direktor ovog društva temeljem čl. 3. istog Zakona postao obveznik na kojeg se primjenjuju odredbe Zakona o sprječavanju sukoba interesa te postavlja upit smije li primati plaću u naravi, pripada li mu kao i svim drugim zaposlenicima plaćeno dopunsko zdravstveno osiguranje, biti plaćen sistematski pregled, isplaćena sva neoporeziva davanja poput božićnice, troškova prehrane, regresa za godišnji odmor, prigodnih nagrada, bonova - dar u naravi i slično, smije li se za njegovu korist zaključiti ugovor o osiguranju od posljedica nezgode obzirom da se Društvo na to obvezalo potpisivanjem Ugovora o radu s direktorom, smije li koristiti službeno auto 24 sata ako mu je Ugovorom o radu takvo nešto dozvoljeno te ima li pravo na isplatu troškova prijevoza ( dolaska i odlaska na radno mjesto). Nadalje, obveznik ističe da je Ugovor o radu na mjestu direktora sklopio 1. listopada 202l.g. na vrijeme od četiri godine prema kojem mu pripadaju sva navedena prava, dakle, prije stupanja na snagu gore navedenog zakona.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitci dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI/21-a.

Slijedom navedenog, Damir Martinović, direktor trgovačkog društva Vodovod i odvodnja d.o.o. kao obveznik ZSSI-a ne može uz plaću za obnašanje navedene javne dužnosti primati i dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonove, financiranje sistematskog pregleda, financiranje poslijediplomskih studija od strane tijela u kojem obnašaju dužnost kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.

Isto tako, u korist obveznika trgovačko društvo Vodovod i odvodnja d.o.o. ne može sklopiti niti ugovor o osiguranju od posljedica nezgode budući da se radi o osiguranju osobe odnosno da bi u predmetnom slučaju korisnik osiguranja bio obveznik osobno što bi predstavljalo dodatnu naknadu za obnašanje poslova javne dužnosti.

Nadalje, navedeni obveznik može primiti dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, naknade troškova smještaja u svezi s radnim odnosom (režijski troškovi, najamnina), koristi službeno vozilo, računalo i mobitel, plaćanje premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti, potporu za novorođenče, potporu za slučaj smrti člana uže obitelji, potporu zbog invalidnosti radnika, potporu za slučaj smrti radnika, potporu zbog neprekidnog bolovanja, otpremninu zbog odlaska u mirovinu, otpremninu zbog prestanka radnog odnosa, otpremninu zbog ozljede na radu ili profesionalne bolesti, povećanje osnovice plaće za navršene godine radnog staža, te plaćanje edukacija povezanih s obnašanjem javne dužnosti, odnosno u svrhu stjecanja određenih certifikata ili potvrda koji su pretpostavka za obavljanje određenih poslova u tijelu javne vlasti.

U odnosu na korištenje službenog vozila 24 sata, obveznik isto može koristiti ako je to uređeno ugovorom o radu, sukladno općim aktima trgovačkog društva, pri čemu službeni automobil ne bi mogao koristiti ako to nije povezano s obnašanjem dužnosti člana uprave, odnosno svrhe zbog kojeg mu je vozilo povjereno, kao što je primjerice korištenje vozila tijekom godišnjeg odmora.

Povjerenstvo ističe kako navedeni primici ili predstavljaju troškove koji su povezani s obnašanjem javne dužnosti ili se radi o različitim oblicima potpora i pomoći te je stoga njihov primitak dopušten, jer se ne radi o primicima dodatnih naknada za poslove obnašanja javne dužnosti.

Obveznici nemaju pravo na plaćanje troškova sistematskog zdravstvenog pregleda za vrijeme trajanja radnog odnosa, jer se ne bi radilo o naknadi stvarnih troškova povezanoj sa obnašanjem javne dužnosti, kao niti o primitku koji bi bio isplaćen ako bi nastupila izvanredna okolnost koja je temelj za isplatu, već o dodatnoj naknadi za poslove obnašanja javne dužnosti.

Isto tako, iako obveznici nemaju pravo na podmirenje police dopunskog zdravstvenog osiguranja, Povjerenstvo uvažava okolnost da su police osiguranja novih obveznika zaključene prije njihova stupanja na dužnost te da bi raskid ugovora o dopunskom zdravstvenom osiguranju mogao imati štetne posljedice za ugovaratelja osiguranja, te bi stoga obveznik mogao koristiti zdravstvene usluge do isteka ugovorenog razdoblja ukoliko je polica u cijelosti plaćena temeljem sklopljenog ugovora o dopunskom zdravstvenom osiguranju prije stupanja ZSSI-a na snagu.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Damir Martinović, putem e-maila
2. Objava na internetskoj stranici Povjerenstva
3. Pismohrana